b'\n_START_ARTICLE_\nMurkova nagrada\n_START_PARAGRAPH_\nMurkovo nagrado podeljuje Slovensko etnolo\xc5\xa1ko dru\xc5\xa1tvo za znanstvene in strokovne dose\xc5\xbeke na podro\xc4\x8dju etnologije na Slovenskem.\n_START_SECTION_\nZgodovina Murkove nagrade\n_START_PARAGRAPH_\nV po\xc4\x8dastitev 125-letnice rojstva Matije Murka (1861\xe2\x80\x931952) je Slovensko etnolo\xc5\xa1ko dru\xc5\xa1tvo kot najvi\xc5\xa1je priznanje za vrhunske strokovne dose\xc5\xbeke na podro\xc4\x8dju etnologije na Slovenskem leta 1986 uvedlo podeljevanje Murkovega priznanja, leta 1994 pa \xc5\xa1e Murkove listine._NEWLINE_Murkova nagrada (prej priznanje) se podeljuje od leta 1999 za izjemne etnolo\xc5\xa1ke znanstvene in raziskovalne dose\xc5\xbeke posameznikov, skupin ali ustanov ter za \xc5\xbeivljenjsko delo posameznikov. Murkovo priznanje (prej listina) se podeljuje od leta 1999 za znanstvene in strokovne dose\xc5\xbeke na podro\xc4\x8dju etnolo\xc5\xa1ke vede na Slovenskem (ali o Sloveniji) v preteklem letu. Murkova listina se podeljuje od leta 2003 za kontinuirane dejavnosti, ve\xc4\x8dletna prizadevanja ali enkratne dose\xc5\xbeke, ki bogatijo, ohranjajo in popularizirajo etnolo\xc5\xa1ko znanje._NEWLINE_Murkovo nagrado, priznanje in listino podeljuje Slovensko etnolo\xc5\xa1ko dru\xc5\xa1tvo posameznikom in ustanovam, ki s svojim delom prispevajo k uveljavljanju slovenskih etnolo\xc5\xa1kih spoznanj in spoznanj tujih etnologij o Sloveniji. Zato Murkovo nagrado in priznanje lahko prejmejo doma\xc4\x8di in tuji strokovnjaki s podro\xc4\x8dja etnologije, Murkovo listino pa doma\xc4\x8di in tuji posamezniki, ki na tem podro\xc4\x8dju delujejo ljubiteljsko, oz. posamezne strokovne in ljubiteljske ustanove in dru\xc5\xa1tva, ki pomembno bogatijo etnolo\xc5\xa1ko znanje, ga ohranjajo in popularizirajo. Vsako leto se podeli ena Murkova nagrada, eno ali ve\xc4\x8d Murkovih priznanj in ena ali ve\xc4\x8d Murkovih listin.'